KIRJALLINEN KYSYMYS E-0280/01

esittäjä(t): Reimer Böge (PPE-DE) komissiolle

(9. helmikuuta 2001)

Aihe: Jäsenvaltioiden suunnitelmat tarkastuksista elintarvike- ja eläinlääkintäalalla

Direktiivin 89/662/ETY(1) 16 artiklan mukaan jäsenvaltioiden on tiedotettava komissiolle, miten se aikoo hoitaa tarkastukset elintarvike- ja eläinlääkintäalalla.

Tammikuussa 1998 julkistetussa komission erityiskertomuksessa Euroopan parlamentille todetaan, että kaikki jäsenvaltiot eivät ole ilmoittaneet komissiolle tarkastajien lukumäärää ja kertoneet, miten tarkastukset tehdään.

- Millaisin väliajoin komissio saa tarvitsemiaan tietoja tällä hetkellä?

- Milloin (kuukausi/vuosi) yksittäiset jäsenvaltiot ovat toimittaneet tiedot komissiolle?

- Onko komissio tällä perusteella kehottanut jäsenvaltioita tekemään tiukempia tai uusia tarkastuksia? Jos vastaus on myönteinen, millaisia tarkastusten olisi oltava?

- Katsooko komissio, että kertomukset tai kertomusten puuttuminen antavat aihetta elintarvike- ja eläinlääkintätoimiston suorittamiin tarkastuksiin?

(1) EYVL L 395, 30.12.1989, s. 13.

David Byrnen vastaus komission puolesta

(25. huhtikuuta 2001)

Komissio teki päätöksen 98/470/EY,(1) koska jäsenvaltioilta on ollut vaikeaa saada tietoja ohjelmista, joissa selvitetään kansalliset täytäntöönpanotoimet eläinlääkärintarkastuksista yhteisön sisäisessä kaupassa sisämarkkinoiden toteuttamista varten annetun direktiivin 89/662/ETY(2) tavoitteiden saavuttamiseksi. Päätöksessä edellytetään, että jäsenvaltiot toimittavat komissiolle tiedot punaisen lihan tarkastuksista vuosittain toukokuun 1. päivään mennessä. Jäsenvaltioiden oli siis raportoitava asiasta ensimmäisen kerran 1. toukokuuta 2000 mennessä (vuoden 1999 raportti), ja niiden on toimitettava vuotta 2000 koskeva raportti komissiolle 1. toukokuuta 2001 mennessä.

Vaikka päätöksen 98/470/ETY tekeminen on parantanut tilannetta, komissio sai vuotta 1999 koskevat tiedot vain seitsemältä jäsenvaltiolta seuraavasti:

- Alankomaat: 20. huhtikuuta 2000

- Itävalta: 28. huhtikuuta 2000

- Tanska: 23. toukokuuta 2000

- Suomi: 9. kesäkuuta 2000

- Portugali: 16. toukokuuta 2000 (sekä päivitetyt tiedot joulukuussa)

- Saksa: 8. toukokuuta 2000

- Italia: 16. kesäkuuta 2000.

Toistaiseksi muut jäsenvaltiot eivät ole muistutuksista huolimatta toimittaneet mitään tietoja.

Komissio katsoo, että jäsenvaltioissa tehtyjen eläinlääkinnällisten tarkastusten tuloksista ei ole raportoitu tyydyttävällä tavalla. Yhtenä syynä saattaa olla se, että muilla aloilla samanlaista tarkastustulosten raportointia on edellytetty jo pitempään (elävissä eläimissä ja niistä saatavissa tuotteissa olevien tiettyjen aineiden ja niiden jäämien osalta suoritettavista tarkastustoimenpiteistä annettu direktiivi 96/23/EY,(3) virallisesta elintarvikkeiden tarkastuksesta annettu direktiivi 89/397/ETY,(4) rehujen virallisen valvonnan järjestämistä koskevista periaatteista annettu direktiivi 95/53/ETY(5)). Tämä epäyhtenäinen tilanne haittaa avoimuutta. Komissio aikoo yhdenmukaistaa paremmin erilaiset vaatimukset, jotka koskevat tarkastustuloksista ilmoittamista. Tämä tehdään rehujen ja elintarvikkeiden virallista valvontaa koskevan Euroopan parlamentin ja neuvoston asetusehdotuksen yhteydessä, mistä ilmoitettiin elintarviketurvallisuutta koskevan komission valkoisen kirjan liitteessä.(6) Vaatimuksia yhdenmukaistettaessa voidaan määritellä tarkemmin, mitkä tiedot ovat olennaisia tilanteen arvioimiseksi jäsenvaltioissa, ja taata komissiolle parempi mahdollisuus tilanteen seuraamiseen.

Komission elintarvike- ja eläinlääkintätoimisto vastaa tarkastusten tekemisestä jäsenvaltioissa ja kolmansissa maissa voidakseen seurata elintarvikkeiden turvallisuutta, eläinten terveyttä ja hyvinvointia sekä kasvien terveyttä koskevan yhteisön lainsäädännön täytäntöönpanoa. Viime vuosina elintarvike- ja eläinlääkintätoimisto on toimittanut kaikissa jäsenvaltioissa useita tarkastuksia, jotka koskevat useimpia eläinlääkintälainsäädännön piiriin kuuluvia tuotteita. Näiden tarkastusten raportit on toimitettu parlamentille ja ne ovat yleisön luettavina Internetissä.

Elintarvike- ja eläinlääkintätoimiston tarkastusten painopisteitä määritettäessä komissio ottaa huomioon moninaisia tekijöitä, esimerkiksi jäsenvaltioiden toimittamat tiedot eläinlääkinnällisten tarkastusten toteuttamisesta yhteisön sisäisessä kaupankäynnissä.

(1) EYVL L 208, 24.7.1998.

(2) EYVL L 395, 30.12.1989.

(3) EYVL L 125, 23.5.1996.

(4) EYVL L 186, 30.6.1989.

(5) EYVL L 265, 8.11.1995.

(6) KOM(2000) 716 lopullinen.